RĂSPUNSURILE COMISIEI LA RAPORTUL SPECIAL AL CURȚII DE CONTURI EUROPENE „OBȚINEREA DE ECONOMII: MENȚINEREA SUB CONTROL A COSTURILOR AFERENTE FINANȚĂRILOR ACORDATE DE UE PENTRU PROIECTELE DE DEZVOLTARE RURALĂ” /* COM/2015/031 final */





RĂSPUNSURILE COMISIEI LA RAPORTUL SPECIAL AL CURȚII DE CONTURI EUROPENE „OBȚINEREA DE ECONOMII: MENȚINEREA SUB CONTROL A COSTURILOR AFERENTE FINANȚĂRILOR ACORDATE DE UE PENTRU PROIECTELE DE DEZVOLTARE RURALĂ” Sinteză II. Comisia este pe deplin hotărâtă să obțină o mai bună economisire și eficiență în ceea ce privește cheltuielile pentru dezvoltare rurală, în special în cazul acordării de granturi pentru operațiuni de investiții beneficiarilor publici și privați (caracterul rezonabil al costurilor). În acest scop, Comisia a adoptat o abordare mai activă și mai coordonată, acordând o atenție sporită economisirii și preconizând că aceasta va conduce la o mai bună gestiune financiară în cadrul următorului CFM, după cum se vede din răspunsurile de mai jos. III. Comisia efectuează audituri de conformitate în statele membre pentru a verifica dacă cheltuielile efectuate sunt în conformitate cu normele. În cadrul acestor audituri, Comisia a identificat, de asemenea, deficiențe în ceea ce privește caracterul rezonabil al costurilor. Au fost deja aplicate corecții financiare în acest sens, iar în prezent se derulează o serie proceduri de verificare a conformității și se preconizează că acestea vor conduce la corecții financiare suplimentare. IV. Agențiile de plăți trebuie să respecte criteriile de acreditare stabilite în anexa I la Regulamentul 907/2014 (programul 2014-2020) înainte de a putea efectua orice plată. Articolul 24 alineatul (2) litera (d) din Regulamentul (UE) nr. 65/2011 al Comisiei prevede obligația statelor membre de a evalua caracterul rezonabil al costurilor cu ocazia controalelor administrative, cu ajutorul unui sistem de evaluare adecvat, cum ar fi utilizarea costurilor de referință, compararea ofertelor sau un comitet de evaluare. Această dispoziție a fost menținută pentru perioada 2014-2020. V. Inițial, dispozițiile privind evaluarea caracterului rezonabil al costurilor prezentate au fost considerate a fi implicite[1]. Într-adevăr, la momentul reformării cadrului juridic anterior, care a avut loc în primăvara anului 2010[2], Comisiei nu i-au fost semnalate dificultăți majore cu privire la acest aspect. În procesul de aprobare a reformării, a fost adresată o singură întrebare (dacă costurile maxime ar fi o metodă corespunzătoare), iar aceasta a primit un răspuns. VI. Răspuns la VI (a)-(d) În cadrul auditurilor proprii, Comisia a constatat deficiențe similare cu cele semnalate de Curte și s-au aplicat corecții financiare pentru a se acoperi riscurile pentru fond. Unele proceduri de verificare a conformității sunt încă în curs și este foarte posibil să conducă la corecții financiare suplimentare. Planurile de acțiune elaborate de statele membre în vederea reducerii erorilor în punerea în aplicare a măsurilor de dezvoltare rurală includ metode mai bune de evaluare a caracterului rezonabil al costurilor. Pentru perioada de programare 2014-2020, o utilizare pe scară mai largă a costurilor standard ar trebui să reducă riscul de erori în această privință. VIII. Rețeaua europeană pentru dezvoltare rurală va disemina cele mai bune practici prin intermediul unor seminare și pagini de internet dedicate acestui scop. IX. Comisia acceptă recomandarea Curții ca statele membre să aibă instituit încă de la început un sistem de control eficace și eficient. Aceasta va încuraja statele membre să utilizeze lista de verificare și criteriile elaborate de Curte cuprinse în anexa I. Până în luna ianuarie 2015, Comisia va furniza, de asemenea, orientări cu privire la controalele și sancțiunile în domeniul dezvoltării rurale, inclusiv o secțiune specifică cu privire la caracterul rezonabil al costurilor și lista de verificare destinată autorităților de management, anexată la raportul special. În plus, formarea și schimbul de experiență vor constitui o parte a activităților rețelei europene pentru dezvoltare rurală (REDR) în perioada 2014-2020. Introducere 3. Așa cum a menționat Curtea, Comisia efectuează audituri de conformitate în statele membre pentru a verifica dacă cheltuielile efectuate sunt în conformitate cu normele. În cadrul acestor audituri Comisia a identificat, de asemenea, deficiențe în ceea ce privește caracterul rezonabil al costurilor. Au fost deja aplicate corecții financiare în acest sens (de exemplu, 19 milioane EUR pentru Bulgaria) și în prezent se derulează o serie de proceduri de verificare a conformității și se preconizează că acestea vor conduce la corecții financiare suplimentare. În data de 19.12.2013 Comisia a adoptat orientări pentru stabilirea corecțiilor financiare pe care Comisia trebuie să le aplice, în cazul nerespectării normelor în materie de achiziții publice, cheltuielilor finanțate de Uniune în cadrul gestiunii partajate În conformitate cu aceste orientări, nerespectarea normelor în materie de achiziții publice este evaluată pe baza principiului proporționalității. 4. Comisia este de acord cu faptul că se pot realiza economii suplimentare și va ține seama de observațiile Curții. 5. Pentru perioada de programare 2014-2020 va fi generalizată și încurajată posibilitatea de a utiliza costuri standard. Aceasta ar trebui să reducă riscul pentru fond și ar reduce, de asemenea, sarcina administrativă pentru statele membre. 15. În cadrul auditurilor proprii, Comisia evaluează întotdeauna caracterul rezonabil al costurilor pentru măsurile de investiții și respectarea procedurilor de achiziții publice. Aproape toate auditurile efectuate de Comisie au identificat deficiențe cu privire la caracterul rezonabil al costurilor. Aceste deficiențe ar trebui abordate de statele membre și sunt urmărite în auditurile ulterioare. Sistemul și strategia de audit bazată pe analiza riscurilor ale DG AGRI țin seama de constatările auditurilor anterioare ale DG AGRI, formulate de Curtea Europeană de Conturi, de OLAF și de organismele naționale de certificare, în vederea identificării domeniilor supuse celor mai mari riscuri, pe care trebuie să se concentreze auditurile viitoare. În plus, strategia de audit pentru perioada 2014-2020 va asigura o mai bună acoperire a tuturor cheltuielilor, iar activitățile de audit intensive vor continua să acopere domeniile supuse celor mai mari riscuri. Planurile de acțiune privind „ratele de eroare” includ măsurile preventive și corective necesare pentru a remedia deficiențele legate de caracterul rezonabil al costurilor în cazul în care astfel de deficiențe sunt detectate de auditurile Comisiei sau ale Curții de Conturi Europene. Noul Regulament (UE) nr. 1306/2013 privind politica agricolă comună prevede că, în cazul în care sistemele de control nu sunt eficace sau nu au fost aplicate măsuri de remediere, Comisia poate reduce sau suspenda plățile intermediare către statele membre. În cazul în care există îngrijorări cu privire la legalitatea și regularitatea plăților, un instrument rapid l-ar putea reprezenta posibilitatea întreruperii plăților intermediare. Având în vedere cele de mai sus, Comisia este convinsă că deficiențele vor fi detectate mai devreme și că acest lucru va conduce la o mai bună atenuare a riscurilor și la o punere în aplicare mai rapidă a măsurilor corective necesare. 21. FEADR este implementat prin gestiune partajată. Comisia execută bugetul, iar sarcinile de execuție sunt împărțite cu statele membre. Acestea din urmă trebuie să ia măsurile necesare pentru a se asigura că acțiunile sunt finanțate în mod corect și în conformitate cu normele UE. DG AGRI își asumă integral responsabilitățile, însă detecția și corectarea erorilor sunt în primul rând în responsabilitatea statelor membre. Comisia efectuează audituri de conformitate în statele membre pentru a verifica dacă cheltuielile efectuate sunt în conformitate cu normele. Aceste audituri de conformitate ar putea avea drept urmare corecții financiare și o listă de recomandări privind modalitățile de îmbunătățire a sistemului de gestionare și control. În cazul în care statele membre nu pun în aplicare acțiunile propuse, acestora li se pot aplica suspendări de plăți și corecții financiare. 22. În plus, Comisia are acum dreptul de a suspenda plățile în anumite condiții, și anume în cazul în care există o deficiență gravă în funcționarea eficace a sistemului de gestionare și control, iar statul membru nu a reușit să ia măsurile necesare pentru remedierea situației. 24. Răspuns comun la punctele 24-28. Au fost deja aplicate corecții financiare în acest sens și în prezent se derulează o serie de proceduri de verificare a conformității și se preconizează că acestea vor conduce la corecții financiare suplimentare. În aproape niciunul dintre auditurile efectuate de Comisie caracterul rezonabil al costurilor nu a putut fi considerat pe deplin satisfăcător. Atunci când au fost identificate astfel de deficiențe, pe lângă consecințele financiare, au fost formulate recomandări. În unele cazuri, acest lucru a condus la acțiuni corective. În raportul său anual pe 2013, Curtea de Conturi Europeană a observat că statele membre au avut la dispoziție informații suficiente care să le permită detectarea și corectarea majorității erorilor constatate în domeniul dezvoltării rurale. În ceea ce privește măsurile de investiții, Curtea a observat că statele membre ar fi putut detecta și corecta toate erorile cuantificabile în operațiunile examinate[3]. Ar trebui remarcat faptul că deficiențele identificate de Curte în auditurile efectuate pentru rapoartele sale anuale sunt urmărite de Comisie prin audituri documentare sau audituri de conformitate sau de către organismul de certificare. 29. Astfel cum este descris de Curte la punctul 33, ca urmare a analizei, au fost organizate patru seminare cu autoritățile statelor membre. Pe parcursul acestor seminare au fost discutate aspectele legate de caracterul rezonabil al costurilor și de achizițiile publice și au fost diseminate bune practici. De asemenea, statele membre pun în aplicare planuri de acțiune privind ratele de eroare, care, în unele cazuri, includ acțiuni menite să îmbunătățească evaluarea caracterului rezonabil al costurilor. În cazul special al achizițiilor publice a fost prezentat deja statelor membre un document de orientare cu privire la cele mai comune tipuri de nereguli în gestionarea fondurilor structurale și de investiții europene (al 4-lea seminar privind rata de eroare, octombrie 2014). 30. Pentru noua perioadă de programare 2014-2020, Comisia a propus opțiuni simplificate în materie de costuri (finanțare la rate forfetare, bareme de costuri unitare standard, sume forfetare) ca mijloace eficiente pentru a se asigura caracterul rezonabil al costurilor. Regulamentul (UE) nr. 1303/2013 include opțiuni pentru fondurile structurale și de investiții europene pentru a se calcula cheltuielile eligibile în cazul granturilor și al asistenței rambursabile pe baza costurilor reale, dar și pe baza unei finanțări la rate forfetare, a unor bareme de costuri unitare standard și a unor sume forfetare. Orientările privind utilizarea opțiunilor simplificate în materie de costuri (OSC) au fost pregătite de Comisie cu scopul de a oferi orientări tehnice privind cele trei tipuri de costuri simplificate aplicabile și de a disemina cele mai bune practici, pentru a încuraja statele membre să utilizeze costurile simplificate. Cu toate acestea, este la latitudinea statelor membre să decidă dacă utilizează sau nu opțiunile simplificate în materie de costuri. La un seminar privind rata de eroare organizat în octombrie 2014, au fost prezentate autorităților de management și agențiilor de plăți din toate statele membre orientări privind modul de prevenire a neregulilor în cadrul procedurilor de achiziții publice. În fine, înainte de sfârșitul anului 2014 vor fi puse la dispoziție orientări privind controalele și sancțiunile în ceea ce privește dezvoltarea rurală. În plus, în data de 19.12.2013 Comisia a adoptat orientări pentru stabilirea corecțiilor financiare pe care Comisia trebuie să le aplice, în cazul nerespectării normelor în materie de achiziții publice, cheltuielilor finanțate de Uniune în cadrul gestiunii partajate. În ceea ce privește evaluarea sistemelor de control instituite, Comisia a constatat că sistemele de control proiectate nu au fost întotdeauna bine puse în aplicare în practică. 32. Planurile de acțiune au fost introduse ca urmare a constatărilor Curții de Conturi din raportul său anual pe 2011. Aceasta a fost o sarcină semnificativă pentru statele membre. Comisia a dezvoltat instrumente complexe pentru îmbunătățirea calității planurilor de acțiune în vederea abordării cauzelor profunde ale erorilor. Printre acestea se numără elaborarea de orientări privind aspecte precum costurile simplificate, achizițiile publice, posibilitatea de a verifica și de a controla măsurile prevăzute în planurile de dezvoltare rurală, precum și organizarea de strategii antifraudă specifice. În cea mai recentă actualizare (septembrie 2014) a planurilor de acțiune, statele membre au trebuit să țină seama într-o măsură mult mai mare de constatările auditurilor efectuate de Curte și de Comisie. Într-adevăr, 46 % din acțiunile prezentate de statele membre au răspuns unor constatări concrete ale auditurilor, 50 % din acestea provenind din rapoartele Curții. Ar trebui remarcat faptul că prin noul Regulament (UE) nr. 1306/2013 privind PAC, competențele Comisiei au fost consolidate. Articolul 41 alineatul (2) prevede că plățile intermediare către statul membru pot fi suspendate sau reduse atunci când se constată că elemente esențiale ale sistemului național de control nu sunt eficace sau când nu au fost puse în aplicare măsurile de remediere necesare. Articolul 36 alineatul (7) prevede întreruperea plăților intermediare ca un prim instrument rapid de răspuns în cazul în care există îngrijorări legate de legalitatea și regularitatea plăților. În plus, pentru a evita corecțiile financiare, fiecare agenție de plăți pentru care au fost formulate rezerve în raportul anual de activitate al DG AGRI va trebui să acționeze cu promptitudine. 33. Pe lângă aceasta, Comisia oferă seminare în materie de antifraudă agențiilor de plăți din statele membre (și din țările candidate). Seminarele vizează schimbul de informații cu privire la zonele cu risc ridicat de fraudă și la modalitățile de depistare și prevenire a acestui fenomen. Până la sfârșitul lui 2014 s-au desfășurat astfel de seminare pentru următoarele state membre: Austria, Belgia (Flandra), Republica Cehă, Cipru, Danemarca, Estonia, Finlanda, Franța, Germania, Grecia, Irlanda, Letonia, Țările de Jos, Polonia, Portugalia, România, Republica Slovacă, Slovenia, Spania și Suedia. În prezent sunt în curs de pregătire seminare în celelalte state membre. 34. În perioada 2007-2013, pentru majoritatea măsurilor de investiții în dezvoltarea rurală nu a existat niciun temei juridic specific pentru utilizarea opțiunilor simplificate în materie de costuri. Regulamentul (UE) nr. 1303/2013 (articolele 67 și 68) a inclus posibilitatea ca toate fondurile structurale și de investiții europene să utilizeze aceste opțiuni și, prin urmare, se preconizează că, în noua perioadă de programare, cu ajutorul unor orientări mai detaliate din partea Comisiei, o mai mare parte a cheltuielilor se va baza pe opțiuni simplificate în materie de costuri. Desigur, în cele din urmă este la latitudinea statelor membre să decidă dacă doresc să utilizeze sau nu opțiunile simplificate în materie de costuri. 35. Planurile de acțiune se concentrează pe identificarea și corectarea principalelor surse de nereguli în ceea ce privește cheltuielile, inclusiv a deficiențelor în verificarea caracterului rezonabil al costurilor. De fapt, documentul de lucru al serviciilor Comisiei prezentat în iunie 2013 de Comisie[4] a considerat că una din principalele cauze ale erorilor o constituie evaluarea insuficientă a caracterului rezonabil al costurilor (RC10). De atunci, statele membre au identificat treptat deficiențe în acest domeniu și au lansat acțiuni preventive și corective. 42. A se vedea răspunsul la punctul 34. Răspunsurile 44-49: Sistemele de monitorizare și de evaluare instituite de statele membre pe baza anexei IV la Regulamentul 808/2014 (actul de punere în aplicare a dezvoltării rurale) ar putea fi un instrument util pentru evaluarea caracterului rezonabil al costurilor în funcție de realizările, rezultatele și impacturile obținute și/sau preconizate. Comisia va recomanda statelor membre să îmbunătățească eficiența din punctul de vedere al costurilor și evaluarea eficacității costurilor proiectelor și ale operațiunilor individuale. 52. DG AGRI organizează în prezent ateliere specifice privind strategiile antifraudă în aproape toate statele membre. A se vedea răspunsul la punctul 33 pentru mai multe detalii. 54. Bunele practici din acest domeniu vor fi diseminate prin intermediul rețelei europene pentru dezvoltare rurală, în perioada 2014-2020. 61. Există diferite metodologii care pot fi aplicate în scopul stabilirii opțiunilor simplificate în materie de costuri, astfel cum sunt menționate la articolul 67 alineatul (5) din Regulamentul (UE) nr. 1303/2013. În plus, în conformitate cu articolul 62 alineatul (2) din Regulamentul (UE) nr. 1305/2013, autoritățile de management trebuie să includă în programele lor de dezvoltare rurală o declarație care confirmă caracterul adecvat și corectitudinea calculelor. Această declarație trebuie să fie emisă de către un organism independent din punct de vedere funcțional. 62. În temeiul actualului cadru juridic, Comisia nu poate obliga statele membre să actualizeze sau să revizuiască periodic metodologia opțiunilor simplificate în materie de costuri instituită de autoritățile de management în conformitate cu articolul 67 din Regulamentul (UE) nr. 1303/2013, deși Comisia încurajează ca sistemele instituite să reflecte evoluția în timp a prețurilor de pe piață. Caseta 7 - Costurile unitare standard bazate pe calcule teoretice pot supraevalua prețurile disponibile pe piață, conducând astfel la plăți în exces Pentru perioada următoare, 2014-2020, un astfel de sistem ar trebui să se bazeze pe un calcul just, echitabil și care să poată fi verificat, ținând seama, printre altele, de date statistice, date istorice sau de practicile obișnuite de contabilizare a costurilor. În mod specific pentru măsurile de investiții, Comisia va încuraja statele membre să revizuiască periodic metodologiile opțiunilor simplificate în materie de costuri, pentru a fi în concordanță cu evoluțiile pieței. 71. Comisia încurajează statele membre să se asigure că sistemele instituite reflectă evoluția prețurilor de pe piață de-a lungul timpului. Răspuns comun al Comisiei la punctele 78 și 79 Pot exista situații în care utilizarea unui furnizor care cere un preț mai mare poate fi justificată, conform celor descrise de Curtea de Conturi la punctele 47-52, dar Comisia este de acord că manipularea nu este acceptabilă. 80. Cazurile extreme sunt, într-adevăr, cazurile întâlnite adesea în investigațiile efectuate de OLAF. 81. Punerea în aplicare a Regulamentului delegat (UE) nr. 907/2014 al Comisiei va contribui la prevenirea și detectarea fraudelor. Anexa 1 la acest regulament prevede că agenția de plăți trebuie să se asigure că în formarea personalului este inclusă sensibilizarea cu privire la fraude. În conformitate cu noul Regulament (UE) nr. 1306/2013 al Comisiei, cu Regulamentul delegat (UE) nr. 907/2014 al Comisiei și cu Regulamentul de punere în aplicare (UE) nr. 908/2014 al Comisiei, statele membre sunt obligate să abordeze în mod mai specific cazurile de fraudă ca un risc pentru fonduri. Acest subiect este, de asemenea, abordat în mod specific în cadrul seminarelor antifraudă (a se vedea răspunsul la punctul 33). 86. Bunele practici din acest domeniu vor fi diseminate prin intermediul rețelei europene pentru dezvoltare rurală, în perioada 2014-2020. 90. Articolul 48 alineatul (3) din Regulamentul de punere în aplicare (UE) nr. 809/2014 al Comisiei prevede obligația statelor membre de a verifica operațiunea finalizată prin compararea acesteia cu operațiunea pentru care a fost solicitat și acordat sprijin. Această dispoziție ar trebui să permită statelor membre să detecteze cazurile în care rezultatul final nu este același cu cel pe care beneficiarul s-a angajat inițial să îl obțină. 103. Inițial, dispozițiile privind evaluarea caracterului rezonabil al costurilor prezentate au fost considerate a fi explicite[5]. Într-adevăr, la momentul reformării cadrului juridic anterior, care a avut loc în primăvara anului 2010[6], Comisiei nu i-au fost semnalate dificultăți majore cu privire la acest aspect. În procesul de aprobare a reformării a fost adresată o singură întrebare (dacă costurile maxime ar fi o metodă corespunzătoare), iar aceasta a primit un răspuns. Între timp, Comisia a elaborat orientări privind opțiunile simplificate în materie de costuri, cu scopul de a asigura orientări tehnice privind cele trei tipuri de costuri simplificate aplicabile și de a disemina cele mai bune practici, pentru a încuraja statele membre să utilizeze costurile simplificate. Cu toate acestea, este la latitudinea statelor membre să decidă dacă utilizează sau nu opțiuni simplificate în materie de costuri. La un seminar privind rata de eroare organizat în octombrie 2014, au fost prezentate autorităților de gestionare și agențiilor de plăți din toate statele membre orientări privind modul de prevenire a neregulilor în cadrul procedurilor de achiziții publice. În fine, înainte de sfârșitul anului 2014 vor fi puse la dispoziție orientări privind controalele și sancțiunile în ceea ce privește dezvoltarea rurală. În plus, în data de 19.12.2013 Comisia a adoptat orientări pentru stabilirea corecțiilor financiare pe care Comisia trebuie să le aplice, în cazul nerespectării normelor în materie de achiziții publice, cheltuielilor finanțate de Uniune în cadrul gestiunii partajate. Pentru programul pe 2014-2020, Comisia a propus opțiuni simplificate în materie de costuri (finanțare la rate forfetare, bareme de costuri unitare standard, sume forfetare) ca mijloace eficiente pentru a se asigura caracterul rezonabil al costurilor. Regulamentul (UE) nr. 1303/2013 include opțiuni pentru fondurile structurale și de investiții europene pentru a se calcula cheltuielile eligibile în cazul granturilor și al asistenței rambursabile pe baza costurilor reale, dar și pe baza unei finanțări la rate forfetare, a unor bareme de costuri unitare standard și a unor sume forfetare. În ceea ce privește evaluarea sistemelor de control instituite, Comisia a constatat că sistemele de control proiectate nu au fost întotdeauna bine puse în aplicare în practică. 110. Comisia acceptă această recomandare. Statele membre ar trebui să se asigure în avans că dispun de sisteme eficiente de control. Comisia va încuraja statele membre să utilizeze lista de verificare și criteriile elaborate de Curte, menționate în anexa I. Până în luna ianuarie 2015, Comisia va furniza, de asemenea, orientări cu privire la controalele și sancțiunile în domeniul dezvoltării rurale, inclusiv o secțiune specifică cu privire la caracterul rezonabil al costurilor și lista de verificare destinată autorităților de management, anexată la raportul special. În plus, formarea și schimbul de experiență vor constitui o parte a activităților rețelei europene pentru dezvoltare rurală (REDR) în perioada 2014-2020. 111. Comisia acceptă această recomandare și va urmări cu statele membre măsurile luate. În ceea ce privește riscurile legate de performanță, Comisia va încuraja statele membre, în cadrul unor reuniuni periodice, să facă schimb de experiență și de bune practici. În ceea ce privește riscurile legate de nerespectarea conformității, în martie 2014, DG AGRI a adoptat o nouă strategie multianuală de audit pentru perioada 2014-2020. Această strategie de audit continuă să se bazeze pe analiza riscurilor; pentru a obține un nivel optim de acoperire al auditului, aceasta conține acum un program de audit care se derulează timp de trei ani, aplicabil începând din iulie 2014. Acest program este susținut de o analiză centrală a riscurilor (ACR) și va fi revizuit anual. Corecțiile financiare care rezultă în urma acestor audituri se bazează pe deficiențele identificate în punerea în aplicare a sistemelor de control și pe o estimare a riscului financiar pentru bugetul UE pe care îl implică aceste deficiențe. Pe baza auditurilor sale, Comisia poate, de asemenea, să identifice sursele și cauzele reale ale erorilor constatate și să solicite statelor membre să stabilească măsuri de remediere specifice și bine direcționate. [1] Articolul 24 alineatul (2) litera (d) din Regulamentul (CE) nr. 65/2011 al Comisiei. [2] Regulamentul (CE) nr. 1975/2006. [3] Curtea de Conturi Europeană, Raportul anual pe 2013, tabelul 4.8. [4] Document de lucru al serviciilor Comisiei privind evaluarea cauzelor de bază ale erorilor și a acțiunilor corective și preventive în cadrul politicii de dezvoltare rurală [SWD (2013) 244 final]. [5] Articolul 24 alineatul (2) litera (d) din Regulamentul (CE) nr. 65/2011 al Comisiei. [6] Regulamentul (CE) nr. 1975/2006.